આ ઉપરાંત બેનઝીરના પક્ષ પીપીપીના પણ લોકો ઘણા ઇમરાનના કાફલા માં જોડાઈ રહ્યા છે. ઇમરાન વડાપ્રધાનપદ માટેની લશ્કરની પસંદગી હોવા છતાં તેઓ સ્પષ્ટ બહુમતી પ્રાપ્ત કરશે કે કેમ તે અંગે વ્યાપક ચિંતાઓ પ્રવર્તતી રહી છે. ઘણા રાજકીય વિશ્લેષકોના મત પ્રમાણે નવી સંસદ ત્રિશંકુ ચૂંટાઇ આવવાની શક્યતાઓ સવિશેષ હોવાનું મનાય છે અને લશ્કર પણ આવું જ ઇચ્છે છે. ત્રિશંકુ સંસદ ચૂંટાઇ આવે તો નાગરિક સરકારનો નમણો ચહેરો આગળ રાખીને લશ્કર પાછલા બારણેથી સંપૂર્ણ કબજો પોતાના હાથમાં રાખી શકશે.